amanoisuno/poetBack huggingface dataset:
鼓山 史季溫 
上到瑶峯第幾間，御風騎氣渺人寰。天高陡覺星辰近，地迥偏饒日月閒。去海茫茫疑十里，望州隠隠見三山。
朱槿花 陸壑 
壁槿扶疎當縛籬，山深不用掩山扉。客來踏破松梢月，鶴向主人頭上飛。
楊柳 陸壑 
破篋猶存舊賜香，輕將魂夢別昭陽。只知鏡裏春難駐，誰道人間夜更長。父母家貧容不得，君王恩重死難忘。東風二月垂楊柳，猶解飛花入禁牆。
享神辭 陸壑 
山兮如慕，水兮如訴，問故宮兮莽何許。有翼其宇，有百其堵，中冕旒兮冠珮以序。邦伯維主，酒醴維醹，我民兮曰毋沴我土。
天台道中 陸壑 
蕭颯西風吹帽紗，征途近晚欲停車。峯回路轉六七里，犬吠雞鳴三四家。采藥人歸聞朮氣，尋仙路遠夢桃花。買來山釀全如水，亦解昏昏到日斜。
唐隠士袁宣墓 陳大方 
茅山東北燕山前，翁仲遺墟幾百年。時有吳人來問隠，不知唐樹已啼鵑。山童解指看碑路，野衲分耕祭墓田。厚夜肯教黄壤曉，悲風偏動夕陽天。
萬壽觀  其一 陳大方 
石林和月俯清流，一點紅塵不許留。青鳥豈傳金母信，彩鸞應返玉皇樓。苔鋪翠點仙橋滑，松積香梢徑路幽。午夜鶴翻松頂露，道人睡覺滿天秋。
萬壽觀  其二 陳大方 
玉佩丁東下界聞，天風吹動碧霞裙。劉郎跨鶴遊三島，王子吹笙到五雲。洞府夜光傳玉印，石壇月色禮茅君。若逢天上吳仙子，應問丹砂成幾分。
判詞 徐明叔 
科笋如刳佛面皮，科燈如點佛膏脂。重科疊科何時了，奉勸諸官發大悲。
早春汪若水宋壽谷見過 鄭芬 
雲起松洋路，吾廬蹴水開。故人嫌俗縛，雙騎出城來。春晝散微雨，隣家多早梅。彈琴徵古調，何處可登臺。
寄施芸隠 崔復初 
驚見門前柳又陰，江湖何日可山林。未能成事空豪氣，恐易傷時休苦吟。魚信不來流水遠，鴈聲低去暮雲深。而今甚覺春遊懶，靜看中庸養道心。
落石廟 崔復初 
廟門金字額，壁畫半凋零。殘日挂紅樹，晚猿吟翠屏。村深僧村實，歲久石英靈。聞受河汾業，老成猶典刑。
三衢道中 崔復初 
一客在他鄉，行程一月强。雲寒山欲暗，日短道偏長。楓葉嫣如醉，梅花謝亦香。誰家砧杵急，回首感征裳。
湖邊 崔復初  西湖
西子湖邊水正肥，鴛鴦雙浴濕紅衣。蜻蜓立在荷花上，受用香風不肯飛。
荆公讀書堂 崔復初 
一樹秋風啼老烏，鍾山猿鶴近何如。六經不載青苗法，不識當時讀甚書。
景定壬戌除夜 丁石 
羅列椒盤人未眠，紅爐圍坐笑燈前。時光過隙那知老，纔到鷄鳴又一年。
金陵懷古 袁太初 
晉委東都帝秣陵，豈無機會可爭衡。諸公坐視敵來往，一水反爲國重輕。北伐上章空有語，中流擊楫竟何成。登臨不是多傷感，老却胸中十萬兵。
山中 邵定 
白日看雲坐，清秋對雨眠。眉頭無一事，筆下有千年。
漁家 邵定 
漁家臨水住，春盡無花開。年年謝流水，流得好花來。
贈裱褙匠 蕭立之 
牙籤玉軸新未觸，何如頹簷燈火讀。李成驟雨郭熙山，何如一藤烟火間。書畫移人亦尤物，寶繪堂中長公說。子持此藝將歸時，霜刀正足供刈葵。爭名場中困機械，學古悠悠晚知悔。殘編料理數能來，了我明窗讀書債。
黄景純社倉求詩 蕭立之 
黄君爲善不近名，九鼎大呂荆溪評。賊奴金印棄如唾，未用富民侯漢廷。只今作倉北原北，肯與貧人供年穀。乖崖夢中紫府客，君家世美如喬木。題詩往往來達官，錦標玉軸烏絲欄。知君見詩應怒駡，百萬摴蒲乞鵝炙。
錦雞送陳廣文 蕭立之 
舞鸞失鏡啼秋影，文鸞白頭翠交頸。山雞誰遣雙入籠，走送書堂春睡醒。霜濃木脫生驚雷，翩翩飛下平岡來。錦囊礧磈碧釵文，□之而隠身之災。岩呼谷應深雲裏，歲晚斕斑落城市。吟邊憐汝忽自憐，我亦江南客千里。
花朝同劉同年判簿登蘇山 蕭立之 
欹眠困蕭寺，曉視天宇晴。細馬金盤陀，路出東南城。獰飈碾花作紅埃，十里八里青松栽。雲埋塔影鈴鐸語，水落石洪風雨來。仙君一去今幾年，斷碑蒼蘚留層巔。鶴歸華表作人語，石卧沉香生晚烟。蟻穴蜂房三萬戶，山上清明山下霧。可憐當日跨龍人，依舊思歸入城去。我願山頭拾桃顆，歸種雲根春妸娜。從渠一實三千年，不向人間食烟火。
同年劉仲山和送錦雞長韻再用韻爲侍綵泛幕之行餞 蕭立之 
世人論心畫寫影，傾蓋誰能交刎頸。慈恩夢事風花飛，一見八年肝膽醒。錦雞山上霜皚皚，機動穽發從何來。騎牛澗谷未必惡，古來鐵馬無非災。綵衣蹁躚晴晝裏，臺上曲高傾倚市。回雁峯頭一笑春，來縕儻可煩鄰里。
府教和章狎至再用韻爲謝 蕭立之 
平生故人誰綈袍，元龍湖海風裁高。吟詩倉卒供十手，清水新淬龍文刀。壯如沙場馳百馬，奇如甘蠅飛如射。寒箋字字明華星，掩耳不及春霆驚。一天風月四方錢，冷淡未必輸華鮮。人生端有不朽事，虛名豈足驚烏鳶。小年擔書走京國，腕中一筆萬斛力。近來言語不驚人，出戶誰復思安仁。何當解韉飼我馿，嬌兒喜歸爭挽鬚。來時雪花大如席，繅車卷玉鳴桑枯。一年春風又如客，山中無人吟不得。煩君遠致北海秋，雁鶩行中洗朱墨。
桂東行次劉提屬同年見寄山行韻 蕭立之 
桂東有山何高哉，牽蘿挽葛登嵬崔。桄榔屯雲白日暗，瘴霧颯颯吹黄埃。懸崖峭壁穴鼯狖，碎啄爭食嗚爭隈。平生忍饑北窗卧，瘦馬却載青衫來。江南解作斷腸句，更生年少今多才。曲江座上倚寒玉，落月下照秋千崖。北湖尊酒誰主客，公榮不飲從渠猜。雁峯臺前羣玉府，檄羽忽作先春雷。烏公取士有巨眼，十里祖道梨花杯。蒲團覊我著蕭寺，官梅雪盡萱榴開。凝香閣下得休告，雨坐十日無輿臺。新吟大軸忽到手，懸冰跨雪秋皚皚。請從今日□□□，慰我相思腸九回。
次陳府教喜晴古句且踐蘇山之韻 蕭立之 
梅花樹頭春雪晴，長廊僧定客夢醒。蛾眉豆熟櫻笋老，兩月風雨雲屏屏。暄寒倏忽變氣候，客衣單夾煩調停。移船避漏送白日，一根露草棲風蜓。蛙衣陵屯分變化，蘇山雲中幾秋夏。欲携吟卷相追隨，呈佛不堪仙可嚇。歸期得請那可料，炊米僧厨猶欠賈。吞腥啄臭欲可爲，快理紅藤趁今暇。
雨中過北湖戲作 蕭立之 
玉虹飲湖湖欲乾，蒼林摇落金彈丸。黄泥坂深沒白馬，野渡落日人爭船。山城草草魚菜市，乳鶑呼雛飛不起。練花曉薄客棲寒，自買湘羅裁半臂。誰家玉手鳴象床，藕絲夜織芙蓉裳。等得船成看花□，一屏秋色楚雲香。
邵中立六香吟屋歌 蕭立之 
百原山頭鶴不歸，遠孫流落滄江湄。深衣大带冠嵬巍，勁氣崷崪崆峒低。平生不俯俗子首，食簞懸牆歌吾伊。蒔香環屋供吟弄，冷石幽雲選春夢。吞腥逐臭暍黄塵，笑殺世人無鼻孔。濂溪愛蓮陶愛菊，和靖梅花子猷竹。楚騷蘭桂有不同，昔所難并今所足。問君是中有何好，君言妙處難爲道。四時風味一家春，八窗玲瓏三徑曉。金精故山深冥冥，芝田朮圃無人耕。幾時脫我馬口銜，與君煎茶祇愁□。老天忌君取數多，皚霜塗屋冰塞河。竹門肩輿不得施，閉戶且賦疏影橫斜詩。
虎皮送周竹友 蕭立之 
南山有虎額欲白，當年馮婦搏不得。牛羊食盡麋鹿無，樵蘇不來道榛棘。莫徭客子心膽雄，雞翎銜矢山桑弓。憑林翳樹斃一發，狐鳴雀噪寒山空。向來霧雨不下食，也知文采真足惜。蕭森素壁動斕斑，猛氣雄姿見風格。我如杜陵不願施錦鯨，琢詩包卷送贈君。知君家學有太極，自是臯比席上人。翦裁更入革工手，高堂寢處魑魅走。尊前一色老萊衣，爲太夫人千載壽。
送陳廣文西山楮衾 蕭立之 
溪工夜斲蒼匡藤，麻姑山前砧杵鳴。千金學得不龜手，并刀剪水裁寒冰。人間不數兜羅軟，齊紈蜀錦焉足算。一池明月白雲深，四壁東風晴與暖。道人家風此受用，贈君也作清凈供。梅花帳裏春茫茫，休遣淡妝美人來入夢。
頒春曲 蕭立之 
頒春亭上羅官斑，黛泥骨碎鞭影間。蒼虬爭走青帝勅，閶闔軋損玻璃環。花神謝事即□起，東畔賜緋南賜紫。細腰學舞圓□歌，旗亭竹根枯野水。防江戰士卧不驚，風吹雨洗淮土青。街頭父老說新事，城裏倍放今年燈。
郴幕得告歸桂東 蕭立之 
濯枝雨乾溪水碧，西南天高月斜白。誰家醉竹生莓牆，一本風烟三十尺。去時簫鼓紅梅燈，青秧白水蝌蚪鳴。夢尋北湖弄素月，一葉醉度琉璃城。殘編斷硯烟雨濕，短衣小冠塵土澀。回頭不敢望前程，九十九峯如笋立。
贈龍張泉醫爲灼艾 蕭立之 
留侯遠孫腹䏺肛，載儒家書雜岐黄。桂山木落秋蒼蒼，畫簾西風杵臼香。瘴烟癘雨吹南荒，弱兒倒卧瘦女僵。藥石不入市賈箱，利專巫祝司禱禳。磨刃霍霍向豬羊，見君似人喜踉蹡。圭刀遣贈出錦囊，我憐此身無牢强。外邪客氣弩矢張，君言扶衰艾火良。有得不計腕肉瘡，世間何事非膏肓。白晝二豎行跳梁，案脈駭走扁與倉。餒腹可復須檳榔，請君乞我囊中方。
寄題李叔誼蓮峰書院 蕭立之  庐山
高原陸地無蓮花，此峯刻畫天與狀。李君下構三千楹，讀書月明調悲壯。向來濂溪卜廬山，蓮花峯下溪之源。半山爭墩未苦賢，掘地何處無流泉。
還李世修槐陰書院稽古堂詩軸 蕭立之 
稽古堂中書作種，兒孫班被文章宏。平園誠齋老詞伯，至今□□□□□。□□讀書飽秋月，木鑽石磐有時徹。不見王家種樹時，兒子二郎如玉雪。
送周竹友紅椒 蕭立之 
交枝積翠鋩鑽鏃，薰風一根萬倉粟。炎雲蒸作丹砂紅，黑瞳欲墮秋玲瓏。楚人論香不論味，風流僅足儕蘭蕙。長秋宮壁堊未墁，一粒蠙珠未爲貴。野人摘贈持滿筐，吐霞噴霧回晶光。我生食藉豈識此，藜羹糝莧填饑腸。練囊離□撐欲破，益味養神公所課。他年填用調羹手，請佐鹽梅供五和。
鍾乳粉送趙簿 蕭立之 
知君肺氣如少陵，十年鬢髮秋風生。九韶山前石鍾乳，坐致不得心崢嶸。玲瓏鵝管截玉肪，黄金鐺裏然枯桑。連明更僕百萬杵，朔風捲海凝朝霜。清詩濁酒橋亭別，此日身心等瓜葛。爲君一涴書院胸，要看筆尾生長虹。
題陳廣文蘇山小草 蕭立之 
學詩學仙將無同，昔聞此語求志翁。遠孫青春文字工，九仙城裏鞭游龍。三年朗吟洞天白，湖光一區開醉墨。向來雪壁涴髯秦，未許斜陽今德色。短韻急雨鳴瓦溝，大障沙場鼙鼓秋。蘇君欲語道未得，山鬼叫嘯江靈愁。請君急與棗木刻，空明下有蜿蜒宅。昇天倘要□朝詞，夜半風雷留不得。
題左尉死節本末 蕭立之 
江頭鐵騎飛腥塵，孤城釜沸游游鱗。景陵少府赤心膽，直與海嶽爭輪囷。食窮矢盡空弮起，生爲南臣死南鬼。百三十指閉門中，血翦羶刀如踐蟻。巴陵城下丹青明，孤兒襁褓今簪纓。雖然惜不援漢制，尉印有子侯于鉼。有生必死理之常，以義處死君之剛。雪窗細字燈前卷，髮豎毛寒雙淚濺。愧無李瀚筆如椽，傳看人間配巡遠。
周府判送錦鷄陳廣文古風見示次韻二十句 蕭立之 
溧陽寒尉饑欲啼，擁爐一席鷦鷯枝。鴟夷取醉與唾宜，持書推戶知爲誰。抽緘讀書哦新詩，如渴得飲夢得歸。妓圍婉轉嬌鶑詞，也復感此山梁悲。文禽只合長交頸，著語嫵媚相携持。當年飲啄擅山澤，十步百步相追隨。清波照影輒自愛，竟日墮此畢者機。憐渠求牡著樊籞，輒贈可使炫朝飛。于魔不忍仁者事，豈此玩物心冥迷。三邊風寒鐵爲衣，白日黯黯天無輝。室家憂煩怨曠起，新婚之別歸何時。存心愛物一命耳，公漸柄用酬隆知。蒼芒獨立將疇依，勿諉大家聾與癡。
秋胡婦歌 蕭立之 
君家作婦三日强，錦衾未暖鴛鴦床。阿郎遽作遠遊別，三載菽水空襦裳。採桑忽忽春風陌，郎歸相逢不相識。攔囊贈妾雙黄金，妾心如冰介如石。阿郎歸來坐堂前，低頭相視默不言。郎心如此不易保，醜君一死滄波寒。稜稜勁節秋霜句，斷簡風流映千古。後來一種可憐人，却遣江津名妬婦。
勉友人歸廬陵 蕭立之 
雲深雨黑山潦渾，於菟嘷風吹野昏。短衣蹀躞面黧黝，欲指石鼓窮湘源。祝融峯高九萬尺，五更三點看日出。何如矮屋一星燈，宇宙千年書四壁。啼鵑催客槐自黄，江濱蟹舍魚蝦香。古來貧者士之常，白鷺洲前春草長。
春日長 蕭立之 
春日長，長安貴游踏春陽。游龍八尺黄金裝，狎客沈宋交金張。真珠結屋貝作堂，錦裀七十二鴛鴦。吳姬趙女羅絲篁，熊蟠豹胎桂爲漿。主客一飲累百觴，幃風幕日綺繡香。白晝銅盤飛蠟光，行樂未足光陰忙。恨無長繩繫扶桑，何曾得知春日長。山中腐儒鬢欲霜，蝸牛廬中獅子床。二十七種飯瘦郎，過午一枕無何鄉。起來煎茶竹風凉，半絲不掛萬慮忘。從渠門外塵如馬，落絮遊絲相枕藉。斜陽窗戶一編書，日長只在茅簷下。
自桂東入城餞使長移節東廣路過雲頭嶺作 蕭立之 
雲頭山中石頭路，三年石上行三度。歲衣十疋飯兩盂，有底踉蹡走風雨。來得郁然無白鬚，鳴弲跨馬東南趨。夢回楚徼隔鴻雁，日落贛江思鯉魚。苔香草舍雲生處，青壁無梯鳥飛去。山根野店酒旗風，似我江南桃葉渡。渡頭翠浪吹長鯨，蘭舟欲渡不得停。蒼梧陳詞叫帝子，天高水闊心怦怦。邅余車兮遺余褋，倒卷緇塵入衣褶。山中春去不歸來，苦笋生孫蕨生葉。
周宰賞蓮席上 蕭立之 
急風吹月月魄墮，幻作玉蓮三百箇。水花亭上曉光寒，主人捧觴客滿座。周郎朗朗屋百間，讀書下簾春晝閑。坐中仙人左元放，寒冰結佩玉刻環。位高金多責山重，萬里風烟摇醉夢。何如野水酌花陰，疾雷到天色不動。安得太華十丈花，乘風夜至玉仙家。老農有種來入土，鞭起卧龍天下雨。
次韻答周宰 蕭立之 
半生身名今甑墮，吟腸寸斲字一箇。三年風雨楚山寒，落日行窩看草座。藕塘著亭花中間，酒邊消此半日閑。詩成索醉坐不起，立馬嚼損黄金環。薤花簟凉殘唾重，詩來破我□時夢。長風萬里一筆追，字如韝鷹欲飛動。人生高下如風花，奎蹄未必真堪家。村沽如水賤如土，何當携來說今雨。
再韻答周宰 蕭立之 
天孫失眠錦機墮，剪落溪藤不論箇。神光下照茅屋東，驚倒閑庭馬韉座。我如寒蜩吟樹間，時來有啄不得閑。塗烟抹墨學梳洗，敢與媚嫵爭彎環。天畿雨乾顧憂重，剪爪桑林勞帝夢。却傳賀表通銀臺，小臣拜舞驩雷動。銀茄欲實豆亦花，一鮑已屬窮吟家。莫將蘇合比糞土，隔簾不是催花雨。
再韻前人請斷來章之作 蕭立之 
我本金精仙謫墮，雪崖劖天玉萬箇。有時採藥白雲深，亦有樵夫看棋座。湘波射鴨愁黄間，茅堂晝陰秋几閑。前山有詩招不入，嗔我齧戶銅龍環。辱君三貺拜已重，又遣吟筒敲遠夢。今我閉戶風月場，如看解黿食指動。烏絲弄筆摇松花，棘端破鏃真當家。石鼎章成色如土，穴居由來未知雨。
再韻答前人送梅實 蕭立之 
狂風一月吹幘墮，眼底梅花無一箇。酒邊餉我黄金團，飣餖閈干忽驚座。來禽青李季孟間，玉池生肥柘漿閑。長卿肺渴正須此，不用玉魚供玉環。江梅纍垂壓枝重，三年空作吞江夢。遥知未老憶歸來，身落湘南飛不動。潘郎只種桃李花，他年種梅說君家。須知調羹蘇下土，更洗一瓶秧稻雨。
次韻答廬陵張新恩 蕭立之 
庭戶無人鬭鵲墮，蘚徑屐痕無半箇。玲瓏一騎薰風前，驚起胡床橐駝座。長身蒼髯江梅間，麒麟初脫十二閑。誰教驅策落何處，水石齟齬山連環。筆頭不識周鼎重，學古胸寬有雲夢。才大萬牛挽不前，時來八風吹不動。寒香含著西風花，漢宮壽斚傾天家。不愁旱火成焦土，黄頭奴來請行雨。
送周竹友虎皮時權郡事 蕭立之 
桂東山中何所有，於菟嘷風阿香吼。鬼行狙伏塵不驚，石八强弓射生手。去年臘月雪塞村，射公家家肉滿門。有皮斑斑五花文，鬚爪完具無箭痕。向來鹿豕一口吞，四蹄如瓠八尺身。扣門邀我酬萬錢，猛氣尚欲凌蒼烟。深山大澤誰得前，摩挲忽此驚華顛。喜君風骨清且妍，贈君春風紫茸氈。蠹鑽塺潤與愛惜，風簷展上雪色壁。知君爲政今渡河，欲寄他時恐難得。
客有談淮土縱獵之樂因爲之歌 蕭立之 
雪雲厭天尋丈低，將軍觀兵出打圍。彎弓數肋射走鹿，刀槊不減并州兒。盤空健鶻眥欲裂，落日洗空狐兔穴。將軍白馬錦貂褕，奏凱歸來清夜月。
贈談星數謝秀才 蕭立之 
紛紛卜肆深五行，子以逢掖能知星。兒時上學眼如燭，夜夜仰面看天庭。埃風𡏖雨彤雲裏，日晏腸鳴市無米。百錢下帷學君平，窗戶中有吾伊聲。亦知東坡磨硯厄，梅荒孤吟鬢霜白。安知神奇亦有臭腐時，不見春秋書隕石。
酃縣女子廟 蕭立之  洞庭湖
贛江昔有賢女祠，湘江今見女子廟。蒼崖直下五千尺，落日晴沙媚葵蓼。蒼茫傳說不足徵，深山大澤龍蛇生。君不見堯家二女祠祀古，或言洞庭天帝女。
送人之常德 蕭立之 
秋風原頭桐葉飛，幽篁翠冷山鬼啼。海圖拆補兒女衣，輕衫笑指秦人溪。秦人得知晉已前，降唐臣宋誰爲言。忽逢桃花照溪源，請君停篙莫回船。編蓬便結溪上宅，採桃爲薪食桃實。山林黄塵三百尺，不用歸來說消息。
野鶻行 蕭立之 
空山落日見野鶻，千仞峯尖巢嵂屼。脚根不受絛鏇縈，眼底熟知狐兔窟。翻雲掠草驚萬人，招呼不來難可馴。不來未必非君福，饑啄君家雞與鶩。
初見郴倅阮雲心 蕭立之 
蘭枝蕙蔕交西風，北湖欲秋蓮子紅。金精山前種荒客，騎馬又逐湘雲東。三年湖上招秦七，醉墨題詩秋露濕。老蛟起舞聽吟哦，幻作青童傍船立。仙人吹笙調鳳凰，引手贈我青瑶章。黄心木斷海塵起，山鬼無路啼幽篁。慈恩玉槿飛晴雪，龍居鏡泉潄香月。佳人歸去暮雪深，白鳥飛來新雨歇。子城鶴語樓頭烟，平分風月今吟仙。石桃花映綵衣發，橘井筆倒寒蟾乾。半生辨君床下拜，昔日裹頭今鬢改。世無此樂三百年，爲君起舞秋風前。
雲心遣示雨凉古句用舊韻再次奉答 蕭立之 
黑豬渡河天不風，蒼龍銜燭不敢紅。一缾何處馬背倒，芰堘藕蕩漫西東。西風佳時數重七，乾鵲橋成雲□濕。蘭膏香冷夢初回，花舘月寒秋又立。岐山千歲無鳳凰，玉帝夜行龍虎章。九仙拍手一佛笑，橘花多處開笄篁。卓劍泉深酌晴雪，叉魚亭空倚寒月。秦郎椽筆玉虬飛，雪壁流雲香味歇。三年兩鬢吹蠻烟，浪說梅福能神仙。金精秋寒木鶴瘦，銀灣水落芝田乾。乞身歸去望雲拜，蓬萊淺清風物改。停雲有賦應年年，相思起立梅花前。
次彭介山韻 蕭立之 
丹崖老屋金精秋，玉虬駕我萬里遊。黄岑山下有小洞，北湖一曲三年留。山猿無聲鶴不舞，種玉田荒長琪樹。仙人驚怪不歸來，閑却劉郎金掌露。蛩音忽爾聞空虛，吟交憶此湖上居。賦詩繫賊喙三尺，愧死李志羞曹蜍。玉雪亭邊無點熱，飛昇臺上留仙轍。訊速相就君不來，射工含沙能宗孽。大篇雋永西風前，谷簾水共曾坑煎。半生吟事入勳業，力田那不逢豐年。十八灘頭喚歸棹，彫胡米香蘋葉老。簿書塵裏眼生花，徑欲推敲尋瘦島。
賦周斗祥愛竹 蕭立之 
平生愛蓮無極翁，而孫愛竹將無同。豈期野鶩有遺憾，善學下惠猶家風。問君竹亦有何好，蟠胸世好百無有。黔婁先生生不邪，西山遺民窮得瘦。向來結交王子猷，一日不見如三秋。叩門不共主人語，往往竟日肩輿留。先生河陽種花手，耿耿冰霜含宇宙。從渠紅紫競春陽，留眼相看歲寒後。
郴旱檄北湖龍 蕭立之 
北湖三百頃，其下神龍蟠。常時泛湖人，不敢笑語喧。龍居祠下龍王廟，碧瓦朱甍映清湫。邦人四時迎送神，牲肥醴香神醉飽。開慶元年秋七日，山中從前無此熱。早禾焦死晚禾枯，百姓相看眼如血。去年淫雨冬無收，私科官糴紛徵求。薯糧掘盡蕨根斷，一飽謂有今年秋。州家差官走田里，奉佛迎仙取龍水。南村北郭皷鼕鼕，幾日街頭無處避。爾龍位置尊鱗蟲，鬚髯如戟聲如鍾。人間風日不到處，珍珠室屋珊瑚宮。蝦蟹爲儔鰍鼈伍，耳如無聞目無覩。捍災禦患則祀之，安得神龍食茲土。我有旌陽在時劍，能磔爾龍爲萬段。徐將鮓法問張華，普施農民供一飯。刑鵝投虎終無補，爾龍有知胡不雨。如問只守過湖船，塊坐教人送錢楮。
題山城劉先生花史後 蕭立之 
山城先生窮到死，老作人間花太史。縑箱未許上蘭臺，堪著洛陽園囿裏。雖然儒先有公是，菊花隠逸蓮君子。只今同傳李與韓，豈亦負公千斛米。
贈醫士 蕭立之 
桂山藥石不入市，土風割牲諂非鬼。巫師懷肉飫妻孥，醫師衡門冷如水。子今挑囊入深雲，如以章甫投文身。吾詩易得藥難售，子規語人傳藉手。
春寒家 蕭立之 
一月春寒縮牛馬，束桂薪芻不當價。去年霜早穀蕃熟，雨爛秧青無日曬。深山處處人夷齊，鋤荒飯蕨填朝饑。干戈滿地此樂土，不謂乃有凶荒時。今年有田誰力種，恃牛爲命牛亦凍。君不見鄰翁八十不得死，昨夜哭牛如哭子。
贈周材叔能畫號蒼崖 蕭立之 
昔見蒼崖畫，今讀蒼崖詩。問今十日水石間，幻作五字七字何能奇。君言詩畫本一律，等以造化供娛嬉。閉門磐礴天耆定，往往清氣流詩脾。急將畫意入詩律，兔起鶻落無由追。有聲無聲强分別，妙處正不差毫釐。人言精藝不兩能，似亦可洗千年疑。梅花江頭窮竹枝，遥指八境窮烟霏。勿云詩工畫師耻，老瓊笑人焉用彼。江南和糴米如珠，急圖流民獻天子。
賦李士明古香 蕭立之 
君家種桂知幾年，輪囷老幹秋風前。小山荒凉汨江冷，此樹亦有幽人便。君家讀書今幾世，持取科名如左契。他年留話與人間，王家種槐李家桂。
八駿圖 蕭立之 
穆王八駿真八龍，萬里歷塊追長風。齊州羶惡塵土境，夜宴阿母瑶池宮。人間亦有千年絹，包裹神奇夜光現。畫師那計馬腹羞，當時下筆親曾見。詩人多事管閑愁，却笑重來不到頭。一聲黄竹斷歸夢，枉使徐土成荒丘。尤物移人吁可怕，此圖至今負高價。君不見華陽有馬閑且都，無人畫作武成圖。
送人 蕭立之 
扊扅吚啞語風竹，抱琴年少如紅玉。湘山馬背弓刀塵，三年歸來門戶俗。愛君不肯憎家鷄，期君樹立終嵬巍。媚淵潤水發至寶，萬里轉軸辭門畿。故山西風動禾黍，檠燈坐凉日卓午。而翁問我今行藏，一榻牛衣映秋雨。
鄧梅臞雪籬圖 蕭立之 
夜凉北風三尺雪，懸崖凍崩樹凍折。此時梅花獨清絕，箕山高風首陽節。何人花下騎蹇馿，風雪墮面冰吟鬚。唐巾飄蕭紵袍窄，識者指以爲梅臞。屋山稜稜出林罅，雙鶴忍寒追不下。欲尋門巷訪梅仙，人言此是苔磯畫。
閤皂山杉節歌爲士真姪作 蕭立之 
右玄仙翁開洞府，手掇靈杉種烟雨。一根磈礧獨千年，其榮不生枯不死。前年木價愁達官，一枝墮地琤琅玕。斧斤肯爲盤錯赦，夭矯尚欲丹霄干。初疑雷公下林壑，夜取乖龍截頭角。又言石家鐵如意，擊損珊瑚半凋落。神剜鬼斷何可求，摩挲往往驚吟眸。犧尊詎是材所願，爾囿於數將奚尤。神仙靈物生風雹，寧與塵凡供翫謔。請君持用懸丹崖，留補金精飛去鶴。
有感戲隠括曹景宗語 蕭立之 
少年快馬如游龍，鼻尖出火耳生風。柘弓放箭餓鴟叫，數肋射麞平澤中。渴饑食肉飲血乳，甜如天厨薦甘露。誰能揚州稱貴人，閉置車中作新婦。
賦陳新伯秋潭 蕭立之 
人間四時秋最清，九秋之水寒潭明。先生奇骨二難并，十指忽忽風濤生。麻姑山前書滿屋，讀書夜長跋見燭。汪汪陂度牛醫兒，未抵寒潭一泓玉。我家崖前十丈冰，敲冰夜作玻瓈聲。愛君有此秋一潭，璧月下照琉璃城。從來負舟須積水，置杯坳堂安足擬。期君渺渺泛天津，萬斛龍驤纔一葦。
題丁松岡詩集 蕭立之 
松岡胸中亦磊磈，勁氣少與崆峒平。白頭一脫力百斛，中有徂徠風雨聲。芸兄兒時戲同隊，宰木陰風吹晝晦。翁身與詩壽而昌，細讀燈前爲九拜。
題侯氏雲軒 蕭立之 
太空有雲不可覊，君家有軒雲所棲。黄埃壓帽聽朝鷄，坐軒人閑琴一枝。眼前白衣與蒼狗，萬事悠悠且杯酒。是間不涴俗子塵，客有敲門急摇手。
題黎平父月潭 蕭立之 
金精山人蒼月軿，夜半影落秋潭明。詩人飲潭并吞月，醉墨寫出風濤聲。驪珠忽墮春風紙，炯如寒梅照清泚。幾時脫我簿書塵，細嚼君詩酌潭水。
贈相士劉跛子 蕭立之 
廬陵跛子代有聲，相法如鏡開玄冥。喙長三尺不稱身，翻江倒海驚座人。崆山盡頭秋色晚，椎髻梭花隠門限。𨃟跚袍布揖使前，塞屋堵牆驚差見。桑葉杉枯懷楚歸，十年讀書良未非。逢君嘖嘖三箇好，豈亦見吾衡氣機。
謝包宏齋著述科目之薦 蕭立之 
有美人兮天一方，欲往從之道阻長。翩其乘風來帝旁，巍然一桂扶明堂。冰盤玉果君賜酒，進講歸來坐清晝。却從閩嶠望蓬萊，海氣渾黄天影瘦。春風一箋入明光，牛鐸可使調宮商。低頭再拜避三舍，世謂唐晉無文章。先生閲人亦多矣，定不尋常種桃李。法鼓一震波旬驚，爨下之桐作焦尾。爾來世道婙喧啾，百練化作繞指柔。茫茫萬古落我後，傳世豈必皆王侯。紅泉碧澗石齒齒，菖蒲著梅弄徑蕊。我思脫我馬口銜，歸去從公給薪水。
送沈時父隨沈使君歸西湖 蕭立之  西湖
卧龍山下仙人家，瓊璫玉佩明春華。平生所聞蒼玉洞，投老有意窮烟霞。妄希刀圭亦仙去，仙人掉頭不我顧。天荒地老崖谷寒，九虎關深隔雲雨。向來結客江湖裏，走馬馱金花下醉。酒邊題字墨猶香，已墮黄壚兩行淚。眼前吟友今幾人，東陽公子下筆親。胸中風味見大雅，往往有似吾元賓。半年同往仙人國，書來相知不相識。豈不欲往畏簡書，紫騮銜口鳥鷙翼。西湖藕香鱸鱠肥，錦囊一路載詩歸。天津橋上望閩嶠，落日惟有南鳶飛。漫郎空復蕪城住，風雨荒寒舊瓜圃。蕭蕭短髮簿書塵，慎勿湖邊語鷗鷺。
贈煉丹士 蕭立之 
女媧鍊石丹之源，補天破碎天亦完。後來此方世不傳，仙家之丹說九還。君今採藥須名山，却老起死襴囊丸。世間塵勞空自煩，往逐鷄犬尋劉安。
賀歐西湖登第兼呈宏齋 蕭立之  西湖
去年君上西湖船，白紵如雪春風前。今年君上天街馬，柳汁澆袍生色畫。人生窮達那得知，宰相正用時來爲。愛君負大積者厚，萬里轉軸辭門畿。蹇予食籍閩州飯，書桉塵深鬢絲短。西風一夜入山城，南雁無情秋夢遠。宏齋老師魯靈光，乞身不許猶周行。老臣政爾仗經濟，世道亦復關行藏。零陵千官閑言語，重見箋詩出烏府。瀼西白石渡頭船，且喚漫郎聽夜雨。一官局束爲人鞿，宇宙風物皆危機。短章醉墨江南路，却愛當年未第時。
壽何府判易齋 蕭立之 
我欲壽公酒，酒薄不敢斟。我欲壽公詩，詩調不成音。酌公試酌鄞江水，頌公請頌鄞人心。江水之清有涇渭，人心之同無古今。紛紛巧捷褰裳趨，公獨坦履垂紳裾。研桑心計論錙銖，公獨一飯不顧餘。王謝子弟山澤癯，葵莧之腹貯詩書。燕居如齊好嗜無，澹然文君對相如。試從邦人數前後，監州頗見有此否。日邊催整早朝車，堂上且傾初度酒。欲晴未晴霜淡濃，欲香未香梅信風。眼前時事好閉口，只折梅花來壽公。
送厚齋陳持正歸括蒼效山谷體有贈 蕭立之 
贈君白紵白且鮮，絡綉機杼秋風前。爲君裁作山人衣，披雲拂石弄潺湲。贈君紙帳清且華，機綃水底溪工家。夜深擁被蝴蝶床，滿身明月卧蘆花。聊厚不爲薄，中有故人心。平生湖海交，詎得商淺深。飛鳶亭下闌干雨，蒼玉洞前斜日樹。詩來一鏃箭鋒直，直置本初何足數。恨我不與柴桑期，多君且賦羌村詩。細君迎笑兒女舞，床頭酒香鷄鶩肥。一城行色人催動，回首龍山烟翠重。敲推不定起尋君，前度莓苔千里夢。
砥柱亭同寮分韻得雨字 蕭立之 
西風吹老寒香圃，瘦碧林塘秋幾許。官閑飲思生渴吻，載酒聯翩無客主。亭深城遠地自寒，鴈鶩不來蘚苔古。秋枰爭道較一勝，長纓颯颯翠裾舞。百年有幾開口笑，底用研桑枉心膂。吟情正屬杯中物，暮色已催城上鼓。嗟予負愧斗粟戀，出位乖逢鑊焦苦。向來胸中亦磊磈，書傳消磨着塵土。徑須大白得我醉，歸卧黄紬聽夜雨。
銅瓶歌爲趙廣文生日 蕭立之 
平生愛此雙瓶古，千里携持走塵土。滑如女膚色馬肝，間著花枝相媚嫵。鄞江博士諸王孫，無氈坐客今三年。群仙招手喚歸去，紫薇怨殺春風前。華堂此日春風酒，顧我覊窮無一有。發囊得此雙銅瓶，啄詩包裹爲君壽。瓶之體兮正而不阿，瓶之質兮朴而無華。虛中不足稱儲粟，汲冷澗水供煎茶。此君清苦於君似，擬人以倫正如此。相看一笑姑置之，金石結交從此始。
邀同寮飲鍾學正第一枝 蕭立之 
前溪後溪兩玉虹，半村半郭地百弓。上有車蓋青童童，下有一畝幽人宮。築亭方方羅十客，八面玲瓏受風日。楣間誰扁第一枝，雪裏寒梅破孤寂。我如愛竹王子猷，不問主人携共遊。衙聲已送白鳥遠，醉倒更爲斜陽留。馬嘶人散橋南道，燈火匆匆城閉早。一川風雨酒醒時，明月簿書塵壓帽。
馬順文裒金買登仕爲漕試計戲題其取青券 蕭立之 
馬君杭人墮汀角，杭試不收汀不著。少年落筆易進取，萬里孤雲天一握。捐金爵試亦假途，寒士探囊桃藥無。平生故人于節度，買山尚肯周窮符。編藤裹錦如行卷，持以取青真左券。惜哉掘墓逢伯夷，捧土塞河吾自靦。君才十倍空冀北，長鯨變化滄海窄。人生幸得各有地，古來不見虬鬚客。
紅糟送陳廣文 蕭立之 
小槽無聲簷溜歇，銀缸滿貯猩紅血。撐囊礧磈腹果然，壓以千鈞枯欲裂。麯生有味取試嘗，粉身不惜糜成漿。春風往往醉入骨，賜以葅醢猶能香。贈君活火烹錡釜，芼以青葱渫薑縷。食之以匙不以筯，白玉盤中漲紅霧。
再韻答前人 蕭立之 
我窮嗜客如黄歇，藜藿家風曾歃血。公田稻秫五十畝，倒盡空樽雙眥裂。床頭有甕不忍嘗，麯塵爛爛篘無漿。知君亦笑肉食鄙，輟贈一鼎春風香。有燋尚足供轑釜，顛倒柔青縈菜縷。看看雙頰上紅潮，絕勝檳榔驅瘴霧。
月下觀梅獨酌 蕭立之 
北風掠地天欲晴，街東街西人不行。山城早閉燈火靜，霜月自照鴟鴉鳴。一簷梅意春欲動，星斗闌干天宇空。一生愛梅復欲月，獨酌月明花作供。南樓鼓寒聲重遲，醉眼看花越更奇。牽衣兒女催翁歸，翁醉正賦寒梅詩。
郡圃欄梅分韻得手字同寮邀飲 蕭立之 
江南不見梅花久，一夜寒香吹戶牖。明朝十客山下亭，萬里春風一杯酒。霜痕卷水天不動，月逼雲收凈如帚。花枝圍燭白紅吐，艷歌聒醉棲烏走。坐窗不遨今幾日，簿書厭人目生垢。茲晨不待折簡招，行車纍纍魚貫柳。廣文玉碎磨不磷，令尹風生談滿口。幕中佳士檄颯颯，著我其間慚老醜。龍門風流千載事，歐梅賓客文禧守。便須畫作欄梅圖，却恨丹青無好手。
賦曾氏江亭 蕭立之 
江國愜幽尚，復此塵外亭。朱闌出烟雨，掩苒交回汀。野鶩自爭食，霜鷗飛冥冥。如何漁翁醉，大浪摇不醒。
賦曾氏醉月亭 蕭立之 
開元盛時月，曾照謫仙醉。有月尚可飲，仙人渺千祀。不恨仙人死，恨此明月非。徘徊復徘徊，目斷青山磯。
蒼玉洞分韻得淺字 蕭立之 
霜林無留紅，石氣寒翦翦。春風何時來，玉樹破花繭。聊持一樽酒，陟此雲外巘。流香入詩脾，汲影潄清淺。
燒榾柮 蕭立之 
何人斧空谷，斷根委柯莖。或如蛟虬蟠，或如虎豹獰。首尾鬚鬣具，一一皆可名。老夫傍地爐，溫與挾纊并。彼美紅爐獸，光彩生簷楹。出處諒所同，竅鑿非天成。我今不作我，卿亦自用卿。
歲晚 蕭立之 
歲晚仍爲客，朝晴故作陰。雨花添浪白，雲樹隠江深。留滯寧吾土，艱危獨此心。一瓢終藉汝，投老遂追尋。
觀趙月林春雨詩卷有感次韻 蕭立之 
天上須名託，人間好句休。忽看疑子在，翻閲得予愁。斜日吟身獨，酸風冷淚流。不忘夭亦壽，月淡百城秋。
江上有懷 蕭立之 
凍雨年催盡，覊愁夢作歸。風塵雙鬢短，宇宙寸心微。長此憂危集，終然計慮非。甲裳生已免，未得怨無衣。
近有 蕭立之 
近有西來報，愁心渺夕陽。南荒仍要害，大理隔存亡。應變諸公屢，防秋四序忙。古來形勝地，豹虎謾披猖。
浙江亭 蕭立之 
塵世無窮事，寒潮往復來。江流限吳越，海道接蓬萊。多難期如客，緣情故得哀。誰令天柱昃，浩浩不能回。
歸至三衢懷芸莊兄留京 蕭立之 
午熱猶疑夏，宵寒不似秋。獨歸仍念遠，久客得無愁。白酒村村市，黄花處處樓。不緣風雨色，吾欲理扁舟。
陳西崦挽詞二首  其一 蕭立之 
去國年猶在，深城早卜居。寧尋少游語，不作子公書。晚日靈光殿，春風下澤車。空同有生意，千載愧曹蜍。
陳西崦挽詞二首  其二 蕭立之 
不盡胸中藴，康時與致君。未應才執戟，忽去作修文。清節梅花屋，閑身馬鬣墳。銘旌瞻不及，雙淚落南雲。
北林羅樞使挽詞 蕭立之 
扶日勳庸大，公胡遽止斯。人間何可棄，天下尚堪爲。太史春秋筆，蒼珉德政碑。不遺毫髮恨，塵宇自生悲。
病起 蕭立之 
柳暗春歸近，窗明夕照回。悠悠度長日，稍稍遠飛埃。山霧晴仍濕，園花落更開。經旬欲斷酒，門巷只蒼苔。
舶幹陳祥卿挽詞二首  其一 蕭立之 
練練才如許，蒼蒼不可求。憂時一編墨，賫志九京秋。薦語諸公重，危機百慮周。風塵仍歲歲，恨與大江流。
舶幹陳祥卿挽詞二首  其二 蕭立之 
與我生同月，君鞭著便先。艱難期用大，植立想無前。功在通閨近，身隨薦墨顛。悚然怨此世，非止故人憐。
出郭 蕭立之 
野徑村平樹，人家石斷流。南雲偏有瘴，楚水欲無秋。素履行忠信，浮生任去留。尊前古今意，吾道信悠悠。
丙辰歲起 蕭立之 
雪意蘇寒瘴，雲陰失夕陽。微官遠兄弟，愁鬢入風霜。故國梅花夢，新年竹葉觴。不眠應守歲，燈影隔鄰牆。
太平寺元羅寇故基 蕭立之 
歲月吾生晚，兵戈此地曾。山川如有數，險阻爾何能。烟雨桑麻利，簞瓢粥飯僧。憑閑供一嘯，深谷或爲陵。
過吉水 蕭立之 
路暗元非夕，山明忽作陰。年荒官糴重，野迥客愁深。遠水分漁窟，饑烏集社林。終更眠未穩，感慨起長吟。
茶陵道中 蕭立之 
山深迷落日，一徑窅無涯。老屋茅生菌，饑年竹有花。西來無道路，南去亦塵沙。獨立蒼茫外，吾生何處家。
次阮雲心泛湖 蕭立之 
湖上三更酒，西風一葉身。水明花近眼，燭暗月窺人。識面頻驚晚，論交未覺新。清詩如雪露，一洗簿書塵。
再韻答前人二首  其一 蕭立之 
畸客殘僧寺，匡床獨夜身。乾坤爲正統，獦獠爾何人。夢破驚秋短，愁多入鬢新。望霓空感慨，赤日雨如塵。
再韻答前人二首  其二 蕭立之 
遠道人懷古，長愁屬有身。青燈猶念客，白髮不饒人。牢落家何在，顛危事轉新。種桃堪借地，吾欲離風塵。
又答前人二首  其一 蕭立之 
落日騷蘭國，滄洲水鶴身。淮南招隠賦，同谷念歸人。籬落秋聲入，西南局勢新。可憐潘岳輩，只待拜車塵。
又答前人二首  其二 蕭立之 
水氣收荷影，闌干出榭身。可憐秋月下，不著夜吟人。花冷侵衣薄，茶甘汲井新。滿懷黄葉夢，正墮九街塵。
己未作 蕭立之 
鄉夢三年闊，秋風一月深。雲寒衣納納，沙遠樹涔涔。茲事寧無古，斯人更有今。夕陽江上路，飛鳥尚爭林。
趙玉牒夫人挽章 蕭立之 
天胄中良貴，刑家入閫儀。青山驚托體，白髮負齊眉。命世堅珉筆，懷仁雜佩詩。茂林封不朽，落月度漣漪。
落日 蕭立之 
落日橋明水，烟斜垣繞村。筧泉魚養子，樊棘竹生孫。蝌蚪古文字，鷓鴣人語言。仙翁蕨薇共，聊復且清樽。
和洪倅陳元德韻同庚 蕭立之 
仕隔同年面，詩尋晚歲盟。猶堪永今夕，未覺負餘生。湖近官居好，梅寒客意清。何須愁夜雨，百草爲春榮。
還陳倅蓋山集 蕭立之 
讀盡三更雨，凄其萬古心。義霑風賦見，工到柳韋深。湖海誰同味，乾坤屬苦吟。東家顰亦醜，吾力自難任。
次黄後谷送吳實堂中韻 蕭立之 
投老須微祿，謀生後計然。燕寒無空壘，犢倦有閑田。白髮猶行役，青山莫使年。秧疇遽知許，心折馬蹄前。
樹老 蕭立之 
樹老仍初葉，山寒正晚花。孤舟雙港水，新燕舊人家。何處依劉表，誰歟異孟嘉。西山供拄頰，隨意數歸鴉。
湖海 蕭立之 
湖海千年夢，家山亥日虛。舊巢新燕入，今雨故人疏。貧賤猶須祿，行藏不失書。卿如用卿法，吾亦愛吾廬。
題危叔陽蘭雪詩卷下 蕭立之 
閩號詩應似，蘭清雪與研。時妝羞倚布，古調入無絃。谷派如冰冷，驪翁此道傳。客窗寒燭短，吟到曉鍾前。
又次見寄韻 蕭立之 
道路空愁我，湖山喜得君。客閑詩有思，春重樹無痕。遮日憐頭白，治書怯雨昏。可人期未得，馬頸□□□。
次韻謝吳宜齋 蕭立之 
風誼今湖海，交遊獨子推。軟塵勝道戰，清氣壓囊詩。谷派誰能續，靈風漸許卑。劘堅吾豈敢，猶欲起疲師。
次韻曾楚山見寄 蕭立之 
我爾梅花國，書來歲月深。熟知生世理，老盡別時心。雁信邊聲落，霜空海氣沉。鬢毛相對白，可惜不同吟。
挽龍梅癯 蕭立之 
湖海青燈舊，山林白髮長。進書猶秘府，封斧怱崇岡。文墨流千古，功名付二郎。長年不忘念，哀些謾悲凉。
次李鶴雲見寄 蕭立之 
老病吟詩廢，愁煩送日過。時危江陸變，路斷虎狼多。昔夢來今雨，長懷入短歌。行藏吾自了，匣鏡不須磨。
送惠教諭之興國任 蕭立之 
縣官崇化育，君復一氈青。吾道春回谷，諸生刃發硎。岷山開浩蕩，劍水見儀刑。要使民鄒魯，飛騰邁迅翎。
食盤兔 蕭立之 
獵戶初登網，庖丁亦奏刀。毛皮盡剝落，風味足烹熬。喜有開樽適，誰知逐野勞。微吟供一笑，爾狡謾稱豪。
越一月復以憲檄按死事于撫之溪暑中望疏山不得往歸宿永興寺拜象山先生墓而後行兼旬得詩如前之數可發一笑爲後山行云 七夕 蕭立之 
偃仰當日謾能工，刻楮何如造化功。乞巧從渠兒女道，自書拙賦上屏風。
越一月復以憲檄按死事于撫之溪暑中望疏山不得往歸宿永興寺拜象山先生墓而後行兼旬得詩如前之數可發一笑爲後山行云 武陽渡 蕭立之 
落日平江晚最奇，白龍鱗換紫玻璃。老兵絕叫客爭渡，催得船來失却詩。
越一月復以憲檄按死事于撫之溪暑中望疏山不得往歸宿永興寺拜象山先生墓而後行兼旬得詩如前之數可發一笑爲後山行云 西林寺 其一 蕭立之 
尋僧閑事爲官忙，人指雲生是上方。少避歸牛尋曲徑，野田黄雀閙斜陽。
越一月復以憲檄按死事于撫之溪暑中望疏山不得往歸宿永興寺拜象山先生墓而後行兼旬得詩如前之數可發一笑爲後山行云 西林寺 其二 蕭立之 
日日北風江倒流，木綿著花人索裘。西津渡口半船月，秋在芙蓉十里洲。
越一月復以憲檄按死事于撫之溪暑中望疏山不得往歸宿永興寺拜象山先生墓而後行兼旬得詩如前之數可發一笑爲後山行云 疏山道中 蕭立之 
昨夕凉颸半點無，也無林影避行車。秋雲一崦疏山曉，欲往從之畏簡書。
越一月復以憲檄按死事于撫之溪暑中望疏山不得往歸宿永興寺拜象山先生墓而後行兼旬得詩如前之數可發一笑爲後山行云 方廣寺 蕭立之 
客子入門鍾梵喧，菩提樹老不知年。竹窗有月無人管，一夜秋風落筧泉。
九月以檄至九江雜賦 蕭立之 
轉枕移書就晚風，晴窗雲掩樹重重。如何客裏無詩得，日聽鳴蟬夜聽蛩。